Návrh komuniké

	Zákon o dani z pridanej hodnoty sa navrhuje novelizovať na základe uznesenia vlády Slovenskej republiky č.1154, úloha B.38, z 12. decembra 2001 k prioritným úlohám vlády Slovenskej republiky vyplývajúcim z Pravidelnej hodnotiacej správy Európskej komisie o pripravenosti Slovenskej republiky na členstvo v Európskej únii z 13. novembra 2001, na základe Plánu legislatívnych úloh vlády SR a na základe harmonogramu aproximácie práva vyplývajúceho z Národného programu pre prijatie acquis communautaire. Predpokladaná účinnosť návrhu zákona je od 1. januára 2003. 

	Zámerom predkladaného návrhu zákona je dosiahnutie ďalšieho pokroku v prispôsobovaní právnej úpravy dane z pridanej hodnoty v Slovenskej republike sekundárnej legislatíve Európskej únie, a to predovšetkým Šiestej smernici Rady EÚ 77/388/EHS, ktorá je základnou smernicou upravujúcou uplatňovanie dane z pridanej hodnoty v Európskej únii. Predkladaný návrh zákona vychádza zo strednodobých priorít kapitoly 10 - Dane Národného programu prispôsobovania acquis communautaire. Návrh zákona obsahuje novú úpravu uplatňovania odpočtov dane v súlade s čl. 17 až 20 Šiestej smernice Rady Európskej únie.